THAI จัดเที่ยวบินพิเศษ 3 ไฟลต์ รับคนไทยจากตปท.กลับบ้าน
THAI จัดเที่ยวบินพิเศษ 3 ไฟลต์ รับคนไทยจากตปท.กลับบ้าน
18 ส.ค. 2563

นาวาอากาศตรี อนิรุต แสงฤทธิ์ ผู้อำนวยการใหญ่ฝ่ายปฏิบัติการบิน ในฐานะหัวหน้าศูนย์ควบคุมการปฏิบัติการ (THAI Operations Control Center : TOCC) บริษัท การบินไทย จำกัด (มหาชน) หรือ THAI เปิดเผยว่า บริษัทฯให้ความร่วมมือกับกระทรวงการต่างประเทศของไทย สถานเอกอัครราชทูต ณ กรุงเบอร์ลิน สถานกงสุลใหญ่ ณ นครแฟรงก์เฟิร์ต สถานกงสุลใหญ่ ณ นครมิวนิก สถานเอกอัครราชทูต ณ กรุงลอนดอน สถานเอกอัครราชทูต ณ กรุงโคเปนเฮเกน จัดเที่ยวบินพิเศษจำนวน 3 เที่ยวบิน โดยเที่ยวบินแรกรับคนไทยจากสหพันธ์สาธารณรัฐเยอรมนี เที่ยวบินที่ 2 รับคนไทย จาก สหราชอาณาจักร และไอร์แลนด์ และเที่ยวบินที่ 3 รับคนไทยจากกลุ่มประเทศนอร์ดิก ที่มีความประสงค์จะเดินทางกลับประเทศไทยในวันที่  15-17 สิงหาคม 2563 โดยมีรายละเอียด ดังนี้
1.เที่ยวบินที่ ทีจี 925 เส้นทาง มิวนิค-กรุงเทพฯ รับผู้โดยสารชาวไทย 87 คน จากสหพันธ์สาธารณรัฐเยอรมนี และประเทศใกล้เคียง อาทิ ออสเตรีย เบลเยี่ยม โปแลนด์ สวิตเซอร์แลนด์ ฝรั่งเศส เป็นต้น กลับประเทศไทย เป็นครั้งที่ 3  ออกเดินทางจากมิวนิค  เมื่อวันที่ 15  สิงหาคม 2563 เวลา 20.40 น. (เวลาท้องถิ่น) ถึงกรุงเทพฯ วันที่ 16  สิงหาคม 2563 เวลา 12.20  น.
2.เที่ยวบินที่ ทีจี 917 เส้นทางลอนดอน-กรุงเทพฯ รับผู้โดยสารชาวไทยจากสหราชอาณาจักรและไอร์แลนด์ จำนวน 184 คน กลับประเทศไทย เป็นครั้งที่ 6 ออกเดินทางจากลอนดอน เมื่อวันที่ 16 สิงหาคม 2563 เวลา 21.25 น. (เวลาท้องถิ่น) ถึงกรุงเทพฯ วันที่ 17 สิงหาคม 2563 เวลา 15.00 น.
3.เที่ยวบินที่ ทีจี 951 เส้นทางโคเปนเฮเกน-กรุงเทพฯ รับผู้โดยสารชาวไทย จากกลุ่มประเทศนอร์ดิก ได้แก่ เดนมาร์ก ฟินแลนด์ นอร์เวย์ และสวีเดน จำนวน 71 คนกลับประเทศไทย เป็นครั้งที่ 3 ออกเดินทางจากโคเปนเฮเกน เมื่อวันที่ 16 สิงหาคม 2563 เวลา 15.55 น. (เวลาท้องถิ่น) ถึงกรุงเทพฯ วันที่ 17 สิงหาคม 2563 เวลา 07.35 น.
ทั้งนี้ บริษัทฯ ยังได้ทำการขนส่งสินค้าในเที่ยวบินทั้งขาไปและขากลับอีกด้วย
โดย THAI มีความพร้อมในการปฎิบัติภารกิจรับคนไทยเดินทางกลับบ้านในทุกเที่ยวบิน เพื่อให้กลับประเทศไทยโดยสวัสดิภาพและปลอดภัย